Nog voordat die wedstryd begin, word daar gesê: “Agge nee wat, vandag word ons weer geboor”, of “hoe kan hy vir die Sharks blaas, hy woon dan in Durban?”
Ek kan dit dus heeltemal verstaan hoekom versekeringsmaatskappye die blasers borg, want hulle beweeg op die lysie, speel op die treinspoor.
Ongelukkig, in ons samelewing, dink elke nuwe jong pa dat sy seun die volgende groot rugby-ster gaan wees, nes dié se pa van hom gedink het. Hoe durf enigiemand dan sy bloeitjie te straf vir ‘n oortreding op die veld! Dis ‘n geskreeu en geskil tussen ouers (Ma’s is soms erger oor hul bullebakkies en huts die manne aan) langs die veld wat soms in lelike stryerye ontaard.
Dalk is jou ou blink eier, of die steroïdes waarop jy hom van vroeg af al gesit het, toe nou nie so goed as wat jy gedink het nie.